<classify> Gazeti hili jana lilishuhudia maofisa wa TRA wakifika kwenye ofisi za Shirikisho hilo Karume saa nane mchana na kuzuia shughuli zote na kufunga ofisi.Hatua hiyo ya TRA kwa kushirikiana na Yono Auction Mart imekuja baada ya TFF kusuasua kulipa deni la Sh bilioni 1.1 la mwaka 2010 hadi 2015. Mpaka sasa TFF imelipa Sh milioni 400 pekee.Mkurugenzi wa Idara ya Elimu na Huduma kwa Walipa Kodi wa TRA, Richard Kayombo alisema wameamua kukamata mali za TFF na kuzuia shughuli za Shirikisho hilo ili kulikumbusha kulipa deni hilo.Kayombo alisema, TFF ilishindwa kumaliza deni la makocha wao wa kigeni Mbrazili Marcio Maximo na Wajerumani Jacob Michelsen, Jan Poulsen na Kim Poulsen, ambalo lilisababisha kufungiwa kwa akaunti zao za benki na sasa madeni yaliyobainika baada ya ukaguzi ni ya kodi ya ongezeko la thamani VAT kwenye mechi ya Taifa Stars na Brazil ya mwaka 2010, makato ya kodi ya mshahara wa wafanyakazi wa TFF na wachezaji wa kigeni na kodi ya wakufunzi wa timu ya vijana.Kayombo alisema kuwa wataendelea kushikilia mali mbali mbali za TFF ikiwa ni pamoja na kusitisha shughuli za shirikisho hilo hadi hapo TFF watakapolipa fedha hizo kwa kufuata utaratibu ambao watakubaliana baada ya jana kuwapelekea barua ya jinsi gani wanatakiwa kulipa.Mwaka jana, TRA ilifungia akaunti za TFF ambazo zilikuwa na zaidi ya Sh milioni 150 na inadaiwa walilipa Sh milioni 400 pekee na deni lililokuwa linadaiwa ni Sh bilioni 1.6, hivyo fedha iliyobaki kwenye deni hilo ilisababisha magari yao kukamatwa.Katibu Mkuu wa TFF, Celestine Mwesigwa alipotakiwa kufafanua taarifa hizo alisema hakuwa sehemu nzuri ya kuzungumzia jambo hilo.  <topic>: MICHEZO 